OTAMENDI TOLOSA (EH Bildu, 2016-05-12):
Egun on, denoi.
Euskal Popularrak legebiltzar taldeak Bilboko metroaren 4. Eta 5. lineei buruz aurkeztu duen interpelazioaren ondoriozko mozioari ez diogu zuzenketarik aurkeztu, gure zalantzak ditugulako aipatzen diren linea hauek bere horretan behar beharrezkoak diren edo lehentasunezkoak diren, behintzat daukagun informazioen arabera proiektatuta dauden bezala.
Orain dela hilabete eskas, Euskal Sozialistak legebiltzar taldeak aurkezturiko legez besteko proposamen bat eztabaidatu genuenean, non gau tren zerbitzu bat ezartzeko eskaera egiten zen, orduan adieraz genuen herritarren mugikortasunerako beharrak asetze aldera, behar beharrezkoa ikusten genuela azterketa sakona egitea. Eta kasu honetan ere gure aldetik erantzun berbera jasoko du proposamen honek.
Euzko Abertzaleak legebiltzar taldeak osoko zuzenketa bat aurkeztu dio mozioari, Jaurlaritza eskatuz jarrai dezala Bizkaiko Foru Aldundiarekin elkarlanean azterketa eta proiektuak garatzen. Metropoliko trenbidea Galdakaorekin lotzeko, 5. linea, eta gaur egun eraikitzen ari den 3. linearen luzapena, 4. linea egiteko. Honen helburua kalitatezko zerbitzu publiko eraginkorra lortzea omen da, lurraldean dagokion moduan antolatutakoa.
Diozuen bezala garatzen ari diren azterketa eta proiektu horietan, ibilbide aukera ezberdinak aztertu dira? Behar beharrezkoak dira zehazki proposatzen diren ibilbide horiek bere horretan? Bilbobusek eskaintza zabaldu eta ordutegi egoki batetan eman litzakeen ganorazko lanzadera zerbitzuak kontenplatu ere egin dira? Bizkaibus zerbitzuaren eskualdeko fluxuak aldatzeko intermodala eraikitzeak nola eragingo lukeen aztertu da?
600 bat milioi eurotako kostua duen inbertsio bat egin baino lehen ezinbestean koste onurak aztertuko lituzkeen txostena egin beharra dago. Azterketa horretan errentagarritasun ekonomikoa, errentagarritasun soziala eta, nola ez, ingurumen errentagarritasuna ere kontutan izan beharko lirateke. Herritarren mugikortasun beharrei erantzuteko, garraioaren antolaketa egokiena zein den aztertu behar da herritarrekin batera, zein garraio eta zein mugikortasun eredu bultzatu nahi dugun herritarrekin batera erabakiz.
Garraio publikoaren eskaria eta egin beharreko eskaintza bere osotasunean aztertu beharko litzateke, mahai gainean jarriz dauden aukera ezberdin guztiak, beti ere kontutan izanik zein den garraiobide publikoak bete behar duen papera eta zein gizarte eredu bultzatu nahi dugun garbi izanik.
Gure iritziz metroa ez da Bilbo eta bere inguruko herritarren mugikortasun arazoei irtenbidea emateko soluzio bakarra eta are gutxiago suposatzen duen inbertsio ikaragarria kontua izanik, horrelako inbertsioek badakigu eta nora eramaten gaituzten, administrazio publikoaren zorra areagotzera (...) eta gutxi batzuen interes ekonomikoaren mesedetan. Zergatik aukeratzen ditugu eta lehentasun osoa ematen diegu horrelako megaazpiegiturei? Zergatik garapenaren izenean etengabeko eraiki behar hori?
Garapen jasangarria behar du izan, garapena jasangarria behar du izan: neurrizko eta efizientea, bestela ez da garapena. Mugarik gabeko nolabaiteko garapen hau gainera erortzen ari zaigu jada. Lehentasun handiagoko egin beharrak badaudela iruditzen zaigu eta, horien artean, nagusiki aspalditxo azpimarratzen ari garen interoperatibitatea eta txartel bakarraren aldeko apustu sendoa egitea da, horretarako beharrezkoak diren neurri guztiak hartuz.
Eta gauzak argitzearren, nahiz eta behin baino gehiagotan eta foru ezberdinetan azaldu dugun, guk defendatzen dugun txartel bakarrak hainbat ezaugarri bete beharko lituzke, Bizkaiko kasuan hurrengoak izanik bete beharrekoak.
Erabilgarria izan beharko litzateke Bizkaian dauden garraio bide guztietan, izan Bilbobus, Bizkaibus, Metro, Renfe edo Feve. Tarifa sistema bateratua finkatu beharko litzateke, garraio aldaketak zigortu gabe. Puntu batetik Bizkaiko beste edozein lekutara, lekutarako desplazamenduak, bidaiak prezio bat izan beharko luke, finkoa, behar den delarik zenbat garraio aldaketak egiten diren eta berdin delarik aukeratzen den edo aukerarik egon ezean hartzen den garraio bidea.
Eta ez dezala inork pentsa Bari txartelak funtzio, funtzio edo ezaugarri hauek betetzen dituenik, oso oker ibiliko litzateke eta. Barik Txartelarekin garraio bideak lotuz gero, % 20 merkeago ateratzen diren bidaiak eta txartel bakarrarekin, aldiz, jatorriak eta helmugak soilik zehaztuko lukete prezioa.
Aipaturiko interoperatibitate eta txartel bakarraren aldeko apustuaz gain, gure iritziz lehentasun handi izan beharko luke, baita, trenbide sarearen hobekuntzak berak. Eta ez naiz Bilbo eta bere inguruko trenbide sareaz soilik ari, ez da Bizkaiko sareaz soilik ari, Euskal Autonomia Erkidego osoko trenbide sareaz baizik, hobekuntza beharrak izan baditu eta.
Eta zer esanik ez egun eskuduntzarik ez dugun trenbide sarearen kudeaketarako eskumen osoa bagenu. Inork ezin du ukatu garraio ezberdinen arteko koordinazio egokiak efizienteagoa egiten duela garraio sistema osoa.
Beraz, lehenagoko beste eztabaida batean esan nuen bezala, EH Bilduren apustua mugikortasun arloan garbia da: mugikortasun jasangarri baten aldeko apustu irmoa egiten dugu eta hori bermatzeko ahal den bitarteko guztiak jarri behar dira.
Eta Talde Popularretik aurkeztu duten mozio honi aurkako bozka emango diogu, ez dugulako ikusten legegintzaldiaren garai hauetan halako eskaera egitea logikoa denik, logika baduenik eta, aldiz, azken momentuan aurkeztu zaigun Euzko Alderdi Jeltzaleak eta PSEren artean egindako erdibideko horretan jasotzen denarekin ez gaude aurka, eta horregatik abstentziora joko dugu, baina, esan dudan bezala, iruditzen zaigu lehentasun handiagoko proiektuak edo lehentasun handiagoa duten hainbat ekimen martxan jartzeko aukera egongo litzatekeela eta hurrengo gobernu batek erabaki beharko lukeela zein den lehentasuna garraio politikan.
Eskerrik asko.